KLASA: 034-05/24-01/174

URBROJ: 711-02-02/02-2025-02

Zagreb, 7. siječnja 2025.

**MARIO MILJAVAC**

**ravnatelj Operativno-tehničkog centra za nadzor telekomunikacija**

**Predmet: mišljenje na zahtjev obveznika Marija Miljavca**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je dana 20. prosinca 2024. godine zaprimilo zahtjev za davanjem mišljenja koji je podnio Mario Miljavac, ravnatelj Operativno-tehničkog centra za nadzor telekomunikacija.

U podnesenom zahtjevu obveznik navodi da mu je Povjerenstvo ranije u mišljenju broj 71-I-2436-M-194/23-02-24 potvrdilo da se može, kao suvlasnik nekretnine koja predstavlja preventivno zaštićeno kulturno dobro RH, prijaviti na javni natječaj za dodjelu poticajnih sredstava za zaštitu i obnovu kulturnog dobra, a koje raspisuje Ministarstvo kulture i medija RH. S tim u vezi, obveznik predmetnim zahtjevom traži izdavanje mišljenja od Povjerenstva o tome postoji li obveza prijave spomenutih sredstava dodijeljenih od strane Ministarstva kulture i medija u imovinskoj kartici, te ukoliko postoji, pod kojim opisom se ona unose, i prijavljuje li se cjelokupni iznos ili samo njegov proporcionalni dio koji odgovara udjelu u suvlasništvu nekretnine.

Nadalje, obveznik u zahtjevu navodi i da je suvlasnik obiteljske kuće k.o. Maletići, ZK odjel Općinskog suda Karlovac, suvlasnik zajedno s bratom i sestrom, svaki u idealnom dijelu od 1/3. Obveznik se za navedenu nekretninu prijavio na natječaj Energetske obnove obiteljskih kuća koji iz sredstava EU raspisuje Fond za zaštitu okoliša i energetsku učinkovitost, a uz suglasnost ostalih suvlasnika. Temeljem te prijave, obveznik je ostvario pravo dodjele određenog iznosa sredstava za unaprjeđenje toplinske ovojnice objekta. S Fondom je potpisao ugovor temeljem kojeg će mu biti isplaćen odobreni iznos nakon provedenih radova i podnošenja dokaza o tome, a najkasnije do 31. prosinca 2026. godine.

S tim u vezi, obveznik traži od Povjerenstav mišljenje postoji li obveza prijave navedenih sredstava u imovinskoj kartici, te ako postoji, kada ta obveza nastupa (po potpisu ugovora ili isplate sredstava), pod kojim opisom se ona unose i prijavljuje li se cjelokupni iznos ili samo njegov proporcionalni dio koji odgovara udjelu u suvlasništvu nekretnine.

Povodom navedenog zahtjeva obveznika, Povjerenstvo je u sastavu Ines Pavlačić, kao zamjenice predsjednice Povjerenstva, Igora Lukača, Nike Nodilo Lakoš i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 68. sjednici održanoj 7. siječnja 2025. obvezniku dalo mišljenje kako slijedi.

Člankom 21. stavkom 1. Zakona o sigurnosno obavještajnom sustavu Republike Hrvatske („Narodne novine“, broj: 79/06., 105/06., u daljnjem tekstu ZSOS) propisano je da radom Operativno-tehničkog centra za nadzor telekomunikacija upravlja ravnatelj koji se imenuje i razrješuje rješenjem Vlade, na prijedlog savjeta za koordinaciju rada sigurnosno-obavještajnih agencija. Člankom 3. stavkom 2. ZSSI-a propisano je da odredbe tog zakona primjenjuju na obnašatelje dužnosti koje imenuje ili potvrđuje Hrvatski sabor, koje imenuje Vlada Republike Hrvatske, osim osoba koje imenuje Predsjednik Republike Hrvatske u skladu s odredbama zakona kojim se uređuje služba u Oružanim snagama Republike Hrvatske. Slijedom navedenog, Mario Miljavac, kao ravnatelj Operativno-tehničkog centra za nadzor telekomunikacija, obzirom da ga na dužnost imenuje Vlada Republike Hrvatske, obveznik ZSSI-a.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 11. stavkom 3. ZSSI-a određeno je da imovinska kartica sadrži podatke o imovini obveznika, njegova partnera i maloljetne djece, stečene po svim osnovama. Člankom 11. stavkom 5. ZSSI-a navedeno je da podaci o stečenom imovini obuhvaćaju, između ostalog, i podatke o drugom dohotku (uz dohodak od nesamostalnog rada, dohodak od samostalne djelatnosti, dohodak od imovine i imovinskih prava, te dohodak od kapitala) osim primitaka koji predstavljaju naknadu putnih i drugih troškova rada obveznika, partnera ili malodobne djece, sukladno posebnim propisima kojima je uređeno oporezivanje dohotka. Osim toga, podacima o stečenoj imovini smatraju se i primici koji se ne smatraju dohotkom i primici na koje se ne plaća porez na dohodak.

Člankom 11. stavkom 10. ZSSI-a propisano je da obrazac imovinske kartice utvrđuje Povjerenstvo pravilnikom, kojim će se, između ostaloga, utvrditi i podaci koji se prijavljuju u obrascu.

Člankom 6. stavkom 8. Pravilnika o imovinskoj kartici obveznika Zakona o sprječavanju sukoba interesa („Narodne novine“, broj: 8/2022.) određeno je da podaci o prihodima obuhvaćaju, među ostalim, podatke o subvencijama, donacijama i poticajima u korist obveznika.

Pravilima i uputama za popunjavanje i podnošenje obrasca imovinske kartice, koja Pravila je Povjerenstvo donijelo i objavilo na svojim mrežnim stranicama, navodi se da ako je obveznik, njegov bračni/izvanbračni drug odnosno životni partner ili maloljetno dijete ostvario ili ostvaruje subvencije, donacije, poticaje i stipendije nakon odabira opcije „Postoji“ u rubrici Subvencije/donacije/poticaji/stipendije u imovinskoj kartici, otvorit će se polja u koja je obvezan unijeti podatke o subvencijama, donacijama, poticajima i stipendijama ostvarenim u periodu od 12 mjeseci prije podnošenja imovinske kartice, i to upisivanjem sljedećih podataka:

* puni naziv i OIB isplatitelja,
* isplaćeni neto iznos u eurima i vremenski raspon u kojem je ostvaren prihod,
* vrstu prihoda - izborom jedne od opcija iz padajućeg izbornika (subvencija/donacija/poticaj).

U ovom predmetu, imajući na umu do sada iznesene okolnosti, nesporno je da je obveznik Mario Miljavac u svojoj imovinskoj kartici dužan prijaviti poticajna sredstva za obnovu i zaštitu kulturnog dobra RH u suvlasništvu obveznika, a koja sredstva su dodijeljena od strane Ministarstva kulture i medija. Nadalje, obveznik je dužan u svojoj imovinskoj kartici prijaviti i sredstva za energetsku obnovu nekretnine, sredstva koja isplaćuje Fond za zaštitu okoliša i energetsku učinkovitost i to po isplati sredstava na račun obveznika ili nekog od suvlasnika predmetne nekretnine sukladno međusobnom dogovoru, odnosno punomoći među suvlasnicima.

Konačno, Povjerenstvo upućuje da je u predmetnim slučajevima, imajući na umu suvlasničku prirodu odnosa kod predmetnih nekretnina, uputno u imovinskoj kartici navesti cijele iznose isplaćenih poticajnih sredstava (dakle, i one koji će razmjerno pripasti drugim suvlasnicima), uz navođenje u napomeni ispod rubrike u imovinskoj kartici da će sredstva biti razmjerno podijeljena među svim suvlasnicima, ako je to uistinu i slučaj, odnosno navođenje kome će od suvlasnika i u kojem postotku sredstva pripasti.

Slijedom navedenog Povjerenstvo je dalo mišljenje kako je navedeno.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznik Mario Miljavac, elektroničkom poštom
2. Objava na internetskoj stranici Povjerenstva
3. Pismohrana